সাভারে কারখানায় ফিরছেন শ্রমিকরা
সরকার ঘোষিত মজুরি কাঠামো পুনর্নির্ধারণের পর আন্দোলন শেষে কাজে ফিরতে শুরু করেছেন সাভার ও আশুলিয়া শিল্পাঞ্চলের তৈরি পোশাক কারখানার শ্রমিকরা।







 মঙ্গলবার সকাল থেকে শ্রমিকরা কাজে যোগ দেন।




জানা যায়, সাভার ও আশুলিয়ার পোশাক শ্রমিকরা মঙ্গলবার সকালে দলবেঁধে কাজে যোগ দিয়েছেন। 
সাভার ও আশুলিয়ার কারখানাগুলোর শ্রমিক ও শ্রমিক সংগঠনের নেতারা সরকার ঘোষিত মজুরি কাঠামো মেনে নিয়েছেন। সকাল থেকে কোনো কারখানায় অপ্রীতিকর বা অসন্তোষ ঘটনা ঘটেনি।
সকালে আশুলিয়ায় টঙ্গী-আশুলিয়া-ইপিজেড সড়কের ইউনিক, জামগড়া, বেরন ও নরসিংহপুর এলাকার এশিয়া নিটওয়্যার লি. জামগড়ার পলমল, হামীম গ্রুপ, শারমিন গ্রুপ ও উইনডিসহ সব কারখানার শ্রমিকরা কাজে যোগদান করেছেন।
সাভার ও আশুলিয়ার যেসব কারখানায় শ্রমিক আন্দোলনের মুখে অনির্দিষ্টকালের জন্য বন্ধ ঘোষণা করা হয়েছিল, সেগুলোও সকালে খুলেছে।
কারখানা কর্তৃপক্ষ জানায়, মঙ্গলবার সকালে শ্রমিকরা মনের খুশিতে কারখানায় যোগ দিয়েছেন। কোনো প্রকার দ্বিধা বা আন্দোলনের ফলে মালিক ও শ্রমিকদের মধ্যে দূরত্বের সৃষ্টি হওয়ার কোনো অবকাস নেই। সকালে শ্রমিকরা দলে দলে কারখানায় যোগ দেয়ায় মালিক ও শ্রমিক উভয়ই আনন্দিত।
এ ব্যাপারে পোশাক শ্রমিকদের নেতৃবৃন্দ জানান, দীর্ঘ আট দিন আন্দোলন করার পর শ্রমিকদের বেতন বেড়েছে। এতে প্রমাণিত হয় যে শ্রমিকদের আন্দোলন ছিল যৌক্তিক। কারখানা কর্তৃপক্ষ সরকার ঘোষিত শ্রমিকদের বেতন কাঠামো মেনে নেয়ায় সরকার ও মালিকপক্ষকে শ্রমিক ও নেতৃবৃন্দ ধন্যবাদ জানান।
এদিকে সাভার ও আশুলিয়ার বাড়িওয়ালারা জানিয়েছেন, এলাকার শান্তি শৃঙ্খলা রক্ষায় তারা আগামী দুবছর কোনো বাড়ি ভাড়া বৃদ্ধি করবে না। 
শিল্প পুলিশ-১ সূত্রে জানা যায়, সাভার ও আশুলিয়ার সব কারখানায় উৎপাদন অব্যাহত রয়েছে। কোথাও কোনো প্রকার অপ্রীতিকর ঘটনা নেই। তবে কারখানার সামনে অতিরিক্ত পুলিশ মোতায়েন রয়েছে। যাতে কোনো দুষ্টচক্র ঝামেলার সৃষ্টি করতে না পারে। 
পুলিশের গাড়ি মহাসড়কগুলোর বিভিন্ন স্থানের অতিরিক্ত মানুষের ভিড় যেন না থাকে, সে লক্ষ্যে কাজ করছে।

সরকার ঘোষিত মজুরি কাঠামো পুনর্নির্ধারণের পর আন্দোলন শেষে কাজে ফিরতে শুরু করেছেন সাভার ও আশুলিয়া শিল্পাঞ্চলের তৈরি পোশাক কারখানার শ্রমিকরা।